شەفەق نیوز/ وەرپرسیگ حکومەتی لە خانەقین، ئمڕوو یەکشەممە، دووپات کرد ک زیاتر لە ٦٠% مەکتەوەیل پەروەردەی کوردستان لە خانەقین، لەوەر دیرکەفتن مووچەی کادرەیل بایکۆت دەوام فەرمی کرد.
ئەو وەرپرسە ک خوازیە ناوی ئاشکرا نەوود ئەرا ئاژانس شەفەق نیوز وت: ١٧ مەکتەو بنەڕەتی و ناوەندی لە بڕ ٣٣ مەکتەو سەروە پەروەردەی کوردستان لە خانەقین، بایکۆت دەوام کردن، لەوەر دیرکەفتن مووچەی مانگ شوبات ئەرا زیاتر لە ١٢ رووژ، و دیرکەفتن ریکارەیل بەشەوکردن مووچەگە،
و دیارنەکردن مەوقەی دیاریگ ئەرا خەرجنەکردنی، وەگەرد خوازین زیاییگ لەلایەن کادرەیل پەروەردە  ئەرا ژیان و گوزەرانیان.
و دیاری کرد ک سوو هەکاتی ئەو ناوچەیل هەرێم کوردستان  لەوەر دیرکەفتن خەرج مووچەیل بایکۆتەگە فراوانتر بوود.
